钦定古今图书集成/明伦汇编/氏族典/第453卷 > 《廖用贤尚友录》 > 仲简
## 钦定古今图书集成/明伦汇编/氏族典/第453卷 > 《廖用贤尚友录》 > 仲简

按《宋史仲简传》，“简字畏之，扬州江都人。举进士，历通
判郑州、江南府推官，改秘书省著作佐郎，知芜湖县，
通判楚州，累迁尚书都官员外郎，改侍御史，安抚京
东，迁知真州，入为三司度支判官，经制陕西粮草，就
迁兵部员外郎，直史馆，知陕州，徙江东转运使，除工
部郎中，出为河东转运使，再迁兵部，擢天章阁待制”，
知广州。侬智高犯邕州，沿江而下，人告急，简辄囚之，
以是人不复为避贼计。贼既去，以其能守城，徙知荆
南。既而言者论之，遂落职，又降刑部郎中、知筠州。复
为兵部郎中，徙洪州，卒。